มาร์คเตือนใช้เงินคงคลังระวังเสี่ยง
"มาร์ค" เตือนนำเงินคงคลังออกมาใช้ต้องระวังสถานการณ์เสี่ยง จี้ทบทวนความคุ้มค่าโครงการก่อนดิ้นรนหาเงิน
4 ต.ค. 2554

"มาร์ค" เตือนนำเงินคงคลังออกมาใช้ต้องระวังสถานการณ์เสี่ยง จี้ทบทวนความคุ้มค่าโครงการก่อนดิ้นรนหาเงิน  
นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวว่า กรณีที่​ นายธีระชัย ภูวนาถนรานุบาล รมว.คลัง ออกมาระบุว่าเงินคงคลังที่เพ่ิมขึ้นส่วนหนึ่งมาจากการกู้ยืมในเงินในรัฐบาลที่่ผ่านมาแต่ยังไม่มีการชำระหนี้จนเป็นภาระดอกเบี้ยว่า ยังไม่แน่ใจว่าหมายถึงเงินส่วนไหนบ้าง แต่การบริหารเงินคงคลัง ต้องอยู่ความพอดี เป้าหมายคงไม่ใช่เป็นการสะสมไปไม่จบไม่สิ้น แต่คงไม่ได้หมายความว่ามีไม่เพียงพอสำหรับการรับสถานการณ์ที่เสี่ยง
ทั้งนี้  ​รัฐบาลที่แล้วมีอำนาจที่จะกู้แต่ไม่กู้เพราะเห็นว่าเศรษฐกิจเริ่มคลี่คลายและสามารถใช้เงินคงคลังให้เป็นประโยชน์ได้ ดังนั้นวันนี้อยู่ที่รัฐบาลจะใช้ประโยชน์อย่างไรและจะปรากฏชัดเจนเมื่อรัฐบาลเสนองบประมาณปี 2555 เข้าสู่สภา ส่วนที่ รมว.คลังอ้างว่าเงินคงคลังมีไว้ประมาณ 2 แสนล้านบาทน่าจะพอนั้น ตนเองไม่ได้โต้แย้ง ขณะเดียวกันต้องเข้าใจที่มาที่ไปและประเมินสถานการณ์ในปัจจุบันเพราะตลาดเงินยังมีความหวั่นไหวอย่างมากต่อสถานการณ์ที่เกิดขึ้นในเศรษฐกิจโลก
นายอภิสิทธิ์ กล่าวว่า ส่วนหนึ่งที่ทำให้ รมว.คลังต้องการนำเงินคงคลังออกมาใช้นั้น เข้าใจว่า ​เนื่องจากคงถูกกดดันจากที่รัฐบาลต้องทำนโยบายมากมาย  แต่ต้องถามกลับว่าการใช้งบ  30,000 ล้านบาทเพื่อสนับสนุนให้คนมาซื้อรถคันแรกเป็นการบริหารที่ถูกต้องหรือไม่ ทำไมไม่น้ำไปทำรถไฟฟ้า ถนน โรงเรียนการมาตรการลดภาษีบ้านหลังแรกราคาไม่เกิน 4-5 ล้าน​ที่คนยากจนไม่สามารถเข้าร่วมโครงการได้ รวมทั้ง การต้องกู้เงิน 1 หมื่นล้านบาท​เพื่อนำไปใช้ในโครงการที่ทำให้คนใช้น้ำมันเบนซินเพิ่มมากขึ้น ตรงนี้ต่างหากที่รัฐบาลต้องตั้งคำถามและทบทวนก่อนว่าอะไรเหมาะไม่เหมาะ ก่อนที่จะมาดิ้นรนว่า จะเอาเงินที่ไหนมาใช้